
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  16 noiembrie 2010               

Pl-x  509/2010                     


AVIZ

asupra propunerii legislative pentru modificarea Ordonanţei de Urgenţă nr.96 din 16 august 2002 privind acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copii preşcolari din grădiniţele de stat şi private cu program normal de 4 ore, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislative pentru modificarea Ordonanţei de Urgenţă nr.96 din 16 august 2002 privind acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copii preşcolari din grădiniţele de stat şi private cu program normal de 4 ore, cu modificările şi completările ulterioare, trimisă cu adresa Pl-x 509 din 9 noiembrie 2010 şi înregistrată cu nr. 31/875 din 9 noiembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 15 septembrie 2010.
Propunerea legislativă are ca obiect de reglementare modificarea Ordonanţei de urgenţă a Guvernului nr.96∕2002 privind acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copii preşcolari din grădiniţele de stat şi private cu program normal de 4 ore, cu modificările şi completările ulterioare, în sensul eliminării dreptului de a beneficia de produse lactate şi de panificaţie pentru elevii din clasele I-VIII din învăţământul privat, precum şi pentru preşcolarii din grădiniţele private cu program normal de 4 ore.
Potrivit prevederilor art.61 din Regulamentul Camerei Deputaţilor, republicat, comisia a dezbătut iniţiativa legislativă  în şedinţa din 16 noiembrie 2010.
Membrii Comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ, nr.353 din 1.04.2010. 

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât prin Legea bugetului de stat pe anul 2010, nr.11/2010, s-au prevăzut sume defalcate din unele venituri ale bugetului de stat, pe judeţe, pentru acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copii preşcolari din grădiniţele de stat şi privat cu program normal de 4 ore, iar adoptarea acestei iniţiative legislative ar contravine principiului echităţii în sistemul de învăţământ preuniversitar obligatoriu.
În raport de obiectul şi conţinutul reglementării,  propunerea legislativă  face parte din categoria legilor ordinare.
             PREŞEDINTE,                            SECRETAR,

                          Daniel BUDA                     Gabriel ANDRONACHE

Expert, Roxana Zegrean

